《生日》
宋代·毛滂

夜光昭清泠，璇源载圆折。朝阳未羽仪，五色先丹穴。

松柏出涧壑，众木皆秃屑。方其一寸青，意已傲冰雪。

东家嬉戏时，俎豆辄罗列。未应须儿啼，英标固惊绝。

公为三朝老，气压万人杰。经纶本帝赉，遇合非力结。

舟成无长川，云族有旱霓。东风吹扶桑，晓色开寥泬。

平生回天手，独伫昆吾辙。停鞭急节缓，挥臂层阴决。

图回掌中春，摩拂厚土热。一身等大地，万物小蜻蛚。

华岳载不重，河海振不泄。黔黎托回命，草木恃以茁。

造物相始终，流年难老耋。侧闻宋鼎就，未可羽力挈。

是乃为公象，何但纪相烈。坐观满不溢，玉铉无变灭。

作者简介：毛滂（1056——？约1124）， 字泽民，衢州江山石门（今浙江衢州）人。北宋词人。生于“天下文宗儒师”世家。父维瞻、伯维藩、叔维甫皆为进士。他自幼酷爱诗文词赋，北宋元丰二年（1079），与西安（今浙江衢州）赵英结为伉俪。毛滂诗词被时人评为“豪放恣肆”，“自成一家”。元祐四年（1089）所作《惜分飞·富阳僧舍代作别语》小词结尾“今夜山深处，断魂分付潮回去”，南宋周辉认为含蓄情醇“语尽而意不尽，意尽而情不尽”。有《东堂集》十卷和《东堂词》一卷传世。